b'\n_START_ARTICLE_\nHans (1583\xe2\x80\x931602)\n_START_SECTION_\nBiografi\n_START_PARAGRAPH_\nHan var yngste s\xc3\xb8nn av kong Frederik II og dronning Sophie. Etter at Christian (IV)s utdannelse var overst\xc3\xa5tt, fikk Hans i en periode sin brors l\xc3\xa6rer Hans Mikkelsen som pr\xc3\xa6ceptor. I 1597 ble han sendt til universitetet i Strasburg for \xc3\xa5 studere, men tilbrakte ikke lang tid der. _NEWLINE_Han gjorde flere reiser med broren sin, blant annet til Ditmarsken i 1598 og til Norge i 1601. I november samme \xc3\xa5r ble han gjort v\xc3\xa6raktig, og foretok derp\xc3\xa5 en reise til Tyskland, Frankrike og de spanske Nederlandene. Videre oppholdt han seg i en tid ved Henrik IVs hoff, og deltok deretter p\xc3\xa5 spansk side i beleiringen av Ostende.\n_START_SECTION_\nRussland\n_START_PARAGRAPH_\nHerfra ble han kalt hjem i forbindelse med forhandlingene mellom Christian IV og den russiske monark Boris Fjodorovitsj Godunov. De to hadde inng\xc3\xa5tt planer om at Hans skulle ekte Godunovs datter Xenia og motta store besittelser i Russland. Det ble lagt grundige forberedelser til bryllupsreisen hvor riksr\xc3\xa5d Axel Gyldenstjerne ble ansatt som hertugens hovmester. Dessuten skulle Hans ledsages av riksr\xc3\xa5dene Axel Brahe og Christian Holck samt et f\xc3\xb8lge p\xc3\xa5 180 personer. _NEWLINE_Kong Christian hadde politiske s\xc3\xa5vel som \xc3\xb8konomiske hensikter med ekteskapet. Hans m\xc3\xa5tte avgi alle arvekrav p\xc3\xa5 hertugd\xc3\xb8mmene, til gjengjeld lovet kongen \xc3\xa5 bekoste hele bryllupsreisen og betale 60 000 riksdaler.  _NEWLINE_10. august ankom f\xc3\xb8lget Narva, og f\xc3\xb8rst den 19. september, etter en strabasi\xc3\xb8s reise n\xc3\xa5dde de Moskva. Etiketten tilsa at Hans ikke umiddelbart fikk se sin brud. Tiden gikk med formaliteter og forhandlinger, og i oktober ble Hans plutselig febersyk, og den 28. august 1602 d\xc3\xb8de han. Liket ble bisatt i den tyske kirke utenfor Moskva. F\xc3\xb8rst i 1636 ble det sendt via Narva til Danmark, hvor det fikk plass i Roskilde domkirke.\n_START_SECTION_\nTrivia\n_START_PARAGRAPH_\nForfatteren Jens Bj\xc3\xb8rneboe har skrevet en bok, Hertug Hans som omhandler prinsens liv.'